CAT/C/XXVI/Concl.4/rev.1
11. 	máj 2001

Výbor proti mučeniu
26. 	zasadanie
27. 	apríl - 18. máj 2001

Posudzovanie správ predložených zmluvnými stranami
podľa článku 19 Dohovoru

Závery a odporúčania Výboru proti mučeniu

SLOVENSKÁ REPUBLIKA

1. 	Výbor posúdil Východiskovú správu Slovenskej republiky (CAT/C/24/Add.6) na svojich 464., 467. a 475. schôdzkach, ktoré sa konali v dňoch 4., 7. a 11. mája 2001 (CAT/C/SR.464, 467 a 475) a prijal nasledovné závery a odporúčania.

I. 	Úvod

2. 	Výbor víta predloženie Východiskovej správy Slovenskej republiky, aj keď si všíma, že správa bola predložená so 6 ročným  oneskorením, nakoľko predložiť sa mala v máji 1994.  Zmluvná strana poznamenáva, že  dokument obsahuje východiskovú i druhú periodickú správu. Napriek tomu  Výbor  zdôrazňuje, že tendencia štátov predkladajúcich správy spájať tieto  správy je v rozpore s ich záväzkami podľa článku 19 Dohovoru.

3. 	Správa úplne nezodpovedá  manuálu  Výboru pre prípravu východiskových správ zmluvných štátov, nakoľko neobsahuje informácie o praktickej implementácii opatrení na realizáciu ustanovení Dohovoru. Výbor  ďalej konštatuje, že zmluvná strana doteraz nepredložila tzv. „core dokument“ . Napriek tomu Výbor oceňuje podstatné úsilie spočívajúce v  zapojení sa do konštruktívneho dialógu s Výborom a poskytnutí niektorých osobitných informácií a štatistických údajov  počas ústnej prezentácie a pri odpovedaní.

II. 	Pozitívne aspekty

4. 	Výbor oceňuje nasledovné skutočnosti:

a) 	že Slovenská republika pristúpila k základným medzinárodným ľudsko-právnym zmluvám vrátane, inter alia, k Medzinárodnému paktu o občianskych a politických právach, Medzinárodnému paktu o hospodárskych, sociálnych a kultúrnych právach, Medzinárodnému dohovoru  o odstránení všetkých foriem rasovej diskriminácie, Dohovoru o odstránení všetkých foriem diskriminácie žien, Dohovoru o právach dieťaťa a Európskemu dohovoru o ľudských právach a Európskeho dohovoru o predchádzaní násilia a neľudského alebo ponižujúceho zaobchádzania alebo trestania,

b) 	vyhlásenie zo dňa 17. marca 1995, ktorým SR  uznala príslušnosť Výboru podľa článkov 21 a 22 a odvolanie výhrady k článku 20 vyhlásenej ČSFR dňa 7. júla 1988

c) 	pôsobivé úsilie zmluvnej strany  v procese transformácie v oblasti politickej, hospodárskej, legislatívnej a inštitucionálnej v Slovenskej republike a zlepšenie dodržiavania ľudských práv v tejto krajine,

d) 	zakotvenie rozsiahlej ochrany ľudských práv v ústave a prijatie Listiny základných práv a slobôd, po získaní samostatnosti Slovenska,  a prijatie novely ústavy dňa 23. 2. 2001, ktorá zakotvila  prednosť medzinárodných zmlúv,

e) 	vytvorenie nových inštitúcií a osobitných jednotiek  na podporovanie ľudských práv v rámci útvarov  polície, a najmä nedávne opatrenia smerujúce k vytvoreniu inštitútu ombudsmana.

III. 	Faktory obmedzujúce uplatňovanie Dohovoru

5. 	Výbor si uvedomuje, že pri prekonávaní zdedeného autoritatívneho systému na demokratický existujú ťažkosti a výzvy, ktoré pramenia aj z prestavby štátnych štruktúr po rozdelení  ČSFR.

 
IV. 	Znepokojenia

6. 	Výbor vyjadril znepokojenie nad nasledovnými skutočnosťami: 

a) 	v Trestnom zákone zmluvnej strany nie je dostatočne špecifikovaný pojem  mučenia tak 
     ako je definovaný v článku 1 Dohovoru

b) 	vo vzťahu k vráteniu osôb v prípade hrozby mučenia existujú výnimky, ktoré sú v rozpore 
     s absolútnym zákazom podľa článku 3

c) 	uvádzajú sa  obvinenia   z    účasti   polície   na   útokoch   voči   Rómom   a    ďalším skupinám obyvateľstva, ako aj obvinenia z nečinnosti polície a ďalších zložiek, ktoré zlyhali pri poskytovaní ich adekvátnej ochrany proti rasovo motivovaným útokom, ak boli  tieto skupiny ohrozované skinheadmi alebo inými extrémistickými skupinami,

d) 	slovenské   orgány    zlyhali   pri   vykonávaní   urýchleného, nezávislého   a    dôkladného 
     vyšetrovania pri obvineniach z takýchto konaní alebo pri  stíhaní a potrestaní tých, ktorí sú   
     za takéto správanie  zodpovední,

e) 	obvinenia  policajných zložiek z nevhodného zaobchádzania so zadržanými osobami počas  
     zadržania a väzby, najmä v celách policajného zaistenia

f) 	obvinenia zo zastrašovania obrancov  ľudských práv, ktorých účelom má byť odradenie 
     podať sťažnosti, ktoré nie sú údajne adekvátne vyriešené,

g) 	nedostatok adekvátne garantovaných práv osôb    pozbavených   slobody   na   poradenstvo,
     ktoré majú mať prístup k poradenstvu a možnosť zvolenia  si vlastného lekára, ako aj na    
     urýchlené lekárske vyšetrenie.

V. 	Odporúčania

7. Výbor zmluvnej strane odporúča:

a) 	prijať definíciu mučenia, ktorá by zahrňovala všetky zložky definície obsiahnutej v článku 1 Dohovoru a zakomponovať ju do vnútroštátneho trestného práva,

b) 	pokračovať v úsilí zameranom na štrukturálne reformy a implementáciu tých ustanovení, 
     ktoré sú obsiahnuté v novele ústavy zo dňa 23. 2. 2001,

c) 	prijať  opatrenia  potrebné  na  iniciovanie  účinného, nezávislého  a  spoľahlivého   systému prešetrovania sťažností za účelom uskutočnenia urýchleného, nezávislého a účinného vyšetrenia obvinení z  nevhodného zaobchádzania alebo mučenia zo strany polície alebo  iných predstaviteľov štátnej správy a v prípade odhalenia týchto páchateľov stíhať a potrestať ich,

d) 	prijať  opatrenia  na  zabezpečenie  toho, aby  sa  vyjadrenia  a  informácie  získané   násilím nemohli použiť ako dôkaz na súde a aby tie právne ustanovenia, ktoré umožňujú používanie fyzickej sily zo strany policajných úradníkov boli revidované  a napravené, ak je to vhodné a implementované v súlade s požiadavkami Dohovoru,

e) 	zabezpečiť ochranu obrancov  ľudských  práv  pred  zneužívaním  a  útokmi, ktoré by mohli podrývať ich schopnosť monitorovať a pomáhať tým, ktorých ľudské práva sa porušujú,

f) 	prijímať opatrenia na  predchádzanie  násiliu  medzi  odsúdenými  vo  výkone  trestu odňatia slobody, vrátane sexuálneho násilia v miestach kde sa vykonáva väzba a poskytnúť všetky relevantné informácie o takýchto praktikách v budúcej správe,

g) 	poskytnúť  Výboru  v  nasledujúcej   periodickej   správe  štatistické  informácie  o  osobách umiestnených  v štátnych inštitúciách tak vojenských ako aj civilných za účelom zadržania, nápravy, psychiatrického liečenia, osobitného vzdelávania a podobne s údajmi o veku, etnickom pôvode, pohlaví a geografickom regióne,

h) 	prijať  účinné  kroky  na zabezpečenie nezávislosti súdnictva tak, aby sa  posilnila zákonnosť a demokratické riadenie, ktoré sú podstatné pre implementáciu Dohovoru,

i) 	prijať potrebné opatrenia na odškodnenie obetí násilia a zlého správania,

j) 	pokračovať v školení  vojakov  a  iných  úradníkov,  vrátane  tých ktorí pôsobia v miestnych komunitách, ako aj na  štátnych hraniciach a v oficiálne spravovaných inštitúciách a predložiť jasnú smernicu pre zákaz mučenia a zlého zaobchádzania voči  vráteným osobám vystaveným nebezpečenstvu mučenia,

k) 	distribuovať závery a odporúčania   výboru  k Východiskovej   správe   zmluvnej   strany  a 
     nabádať  mimovládne organizácie, aby sa podieľali na tomto úsilí.